Foto's en video: Barack Obama groet | Maroela Media
Pres. Barack Obama het Amerika Dinsdagaand in 'n emosionele toespraak gegroet.
Obama het die toespraak in Chicago gelewer. "Die werk van demokrasie was nog altyd moeilik, omstrede en somtyds bloedig. Met elke twee tree vorentoe voel dit asof ons dikwels een tree teruggee."
Obama het egter gesê sy vertroue in die VSA is net verder versterk deur dit wat hy die afgelope agt jaar beleef het. "Die toekoms moet ons s'n wees." Obama het kort-kort trane weggevee, veral toe hy gepraat het oor die opofferings wat sy vrou, Michelle, en hul dogters gemaak het.
Volgens Obama het Michelle die rol van presidentsvrou "met grasie, durf, styl en goeie humor" aangepak en het sy verseker die Withuis is 'n plek wat aan almal behoort.
Obama word binnekort vervang deur Donald Trump, die man wat Obama gewaarsku het 'n ernstige bedreiging vir die toekoms van die land inhou. Obama se nalatenskap hang in die weegskaal aangesien Trump talle van die uitdagings wat hy in sy twee termyne aangepak het, ongedaan kan maak.
Obama het tydens sy toespraak net vinnig na sy opvolger verwys, wat die skare laat mor het. "Nee, nee, nee, nee, nee," het Obama gesê. "Een van ons land se groot sterkpunte is die vreedsame oorgang van mag van een president na 'n ander."
Obama het Amerikaners versoek om empatie te hê vir al hul landsburgers – van minderhede, vlugtelinge en transgender mense tot middeljarige wit mans. Volgens Obama was daar ná sy verkiesing as die land se eerste swart president hoop vir 'n nierassige VSA.
"Dié visie, hoe goed dit ook al bedoel is, was nooit realisties nie," het Obama gesê. Volgens hom is die verhouding tussen verskillende rasse egter beter as 'n paar dekades gelede.
Obama het sy toespraak geëindig met die bekende slagspreuk: "Yes we can." En toe bygevoeg: "Yes we did."
Obama sal ná 'n dekade in die kollig 'n private burger en afgetrede staatman word op die ouderdom van 55. Hy beplan om 'n bietjie tyd te neem en 'n boek te skryf.